open-index/open-wikipedia-markdown huggingface dataset:
Sini Uunila

**Sini Tuuli Susanne Uunila** (o.s. **Pöyry**, ent. **Latvala**, s. 3. helmikuuta 1980 Kankaanpää) on suomalainen moukarinheittäjä. 

Latvala aloitti moukarinheiton 13-vuotiaana. Häntä valmensi koko urheilu-uran ajan isänsä Jarmo Pöyry. Nuorten EM-kisoissa 1997 Latvala sijoittui hopealle ja 1998 nuorten MM-kisoissa Annecyssä hän voitti myös hopeaa ja jäi vain kolmen senttimetrin päähän kultamitalista. Saman vuoden Budapestin aikuisten EM-kilpailuissa hän karsiutui loppukilpailusta. Myös vuonna 1999 hän saavutti nuorten EM-hopeaa. 

2000 Sydneyn olympialaisten aikaan Latvala suoritti vapaaehtoista asepalvelusta. Hän pääsi Sydneyssä finaaliin, jossa sijoittui 12. sijalle. Ensimmäisissä aikuisten MM-kisoissaan 2001 Edmontonissa Latvalan tie katkesi karsintaan. 2002 EM-kisoissa Münchenissä Latvala sijoittui viidenneksi. 2003 MM-Pariisissa taival katkesi jälleen karsintoihin, samoin 2004 Ateenan olympialaisissa ja 2005 Helsingin MM-kisoissa. Latvalan kohtaloksi koitui myös 2006 EM-kisoissa jääminen karsintoihin tuloksella 65,72. Vuonna 2008 hän ei kilpaillut. Perheenlisäyksen jälkeen hän palasi kilpakentille Latvala-nimisenä heinäkuussa 2009.

Suomen mestaruuksia Latvalalle on kertynyt seitsemän kappaletta: 1997, 1998, 2002, 2003, 2004, 2005 ja 2006. SM-hopeaa hän on voittanut vuosina 2000, 2001 ja 2007 sekä SM-pronssia vuosina 2009, 2010, 2011 ja 2012. Vuoden 2012 jälkeen hän ei ole kilpaillut. Hänen henkilökohtainen ennätyksensä on 69,16, minkä hän heitti Kaustisella 1. heinäkuuta 2004. Hänen urheiluseuransa on Seinäjoen Seudun Urheilijat. Aiemmat seurat Kaukasten Voima ja Nurmon Urheilijat -99. Latvala on 182 senttimetriä pitkä.

## Lähteet
* 
* 

### Viitteet
Mari Piuva

**Mari Piuva** (s. 21. lokakuuta 1980 Kemi) on suomalainen jousiampuja. Piuva voitti tauluammunnan Suomen mestaruuden vuosina 1999, 2003 ja 2004. Ennen ensimmäistä mestaruuttaan hän oli harrastanut lajia vain viisi vuotta.

Vuoden 2002 EM-kisoissa Piuva sijoittui sijalle 40. Vuoden 2004 EM-kisoissa hänen sijoituksensa oli kahdeksas, ja EM-kisojen yhteydessä käydyn karsintakilpailun perusteella Piuva lunasti paikan saman vuoden Ateenan olympiakisoihin. Olympialaisten tähtäinjousen henkilökohtaisessa kilpailussa Piuva sijoittui 25:nneksi.

Piuva harrastaa pyöräilyä, pikaluistelua ja uintia. Ammatiltaan hän on urheiluhieroja, ja hänellä on myös ravintolakokin koulutus. Häntä valmentaa Rauno Simula, ja seuratasolla hän edustaa Pohjan Jousta.

## Lähteet
Yusuf Saad Kamel

**Yusuf Saad Kamel** (), alkuperäiseltä nimeltään **Gregory Konchellah** (s. 29. maaliskuuta 1983 Narok, Kenia) on masai-heimosta lähtöisin oleva 800 metrin juoksija, joka nykyään on Bahrainin kansalainen.

Yusuf Saad Kamel sai Bahrainin edustusoikeuden 13. helmikuuta 2004. Hän saavutti pronssia vuoden 2004 Aasian sisäratojen mestaruuskisojen 800 metrillä. Vuonna 2004 hän voitti  800 metrin kilpailun. Vuotta myöhemmin samassa kisassa hän sijoittui toiseksi. Vuoden 2006 maailmancupissa Ateenassa hän voitti Aasian edustajana 800 metrin kilpailun ja vuonna 2007 hän oli nopein  800 metrillä.

Maaliskuussa 2008 Yusuf Saad Kamel saavutti MM-pronssia Valenciassa pidetyissä sisäratojen MM-kilpailuissa Aasian halliennätyksellä 1.45,26. Pekingin olympialaisissa 2008 hän sijoittui viidenneksi.

Berliinin MM-kilpailuissa 2009 Yusuf Saad Kamel voitti maailmanmestaruuden 1&nbsp;500 metrillä ajalla 3.35,93 ja pronssia 800 metrillä ajalla 1.45,35.

Yusuf Saad Kamel on 178 senttimetriä pitkä ja painaa 67 kilogrammaa. Hänen isänsä Billy Konchellah on 800 metrin kaksinkertainen maailmanmestari.

## Henkilökohtaiset ennätykset
;Ulkoradat
*600 m: 1.16,01, Liège, 2. syyskuuta 2003
*800 m: 1.42,79, Monaco, 29. heinäkuuta 2008
*1 000 m: 2.14,72, Tukholma, 22. heinäkuuta 2008
*1 500 m: 3.31,56, Monaco, 28. heinäkuuta 2009

;Sisäradat
* 800 m: 1.45,26, Valencia, 9. maaliskuuta 2008
* 1 500 m: 3.40,28, Valencia, 9. helmikuuta 2008

## Aiheesta muualla
*
Kerma (Heinävesi)

**Kerma** on kylä Heinävedellä Pohjois-Karjalassa. Heinäveden reitin varrella sijaitsevaan kylään on Heinäveden kirkolta seututie 476 pitkin noin 6 kilometriä itäkaakkoon, Liperin ja Joensuun suuntaan.

Kylätaajama on keskittynyt Kermankosken ja Kerman kanavan ympäristöön. Kermankoski on suojeltu, toisen luokan koski, jota myöten Kermajärvi laskee Haukiveden suuntaan. Kosken pudotus on 2,26 metriä, ja se voidaan ohittaa viereiseen kannakseen puhjotulla Kerman kanavalla. Koski sopii kanoottisouteluun kuten Heinäveden reitti ja Koloveden kansallispuisto muutenkin. Pohjois-Heinävedellä sijaitseva Karvionkoski ja Kermankoski ovat Heinäveden reitin suosituimmat kalastuskosket. Heinäveden Kerman kylässä on toiminut Etelä-Savon suurimpiin lukeutunut saha, Kerman saha, jonka jäljiltä on kosken rannalla vieläkin suuri purukasa. 

Kerma-nimi esiintyy Heinävedellä Kerman kylän ja kunnan sydämen Kermajärven lisäksi myös *Kermanrannassa*, Heinäveden kirkonkylän sataman ympäristöä tarkoitettavassa alueessa. Kermansavi, heinäveteläinen keramiikan ja kaakeliuunien valmistaja, on myös nimensä saanut Kermasta. Sana kerma on perua Heinäveden alueella muinoin asuneiden lappalaisten kielen sanasta, joka tarkoittaa nuorta peuranvasaa.

## Lähteet
Hasna Benhassi

**Hasna Benhassi** (s. 1. kesäkuuta 1978 Marrakech, Marokko) on marokkolainen keskimatkojen juoksija, maailmanmestari ja olympiahopeamitalisti.

Benhassi aloitti juoksemisen Sidi Youssef Ben Alin seurassa Marrakechissa, jossa Rabatin yleisurheiluinstituutin kykyjenetsijät hänet löysivät. Vuonna 1996 hän juoksi 800 metrillä Sydneyn alle 20-vuotiaiden MM-kisoissa, joissa pääsi välieriin.

Lissabonin sisäratojen MM-kisoissa 2001 Benhassi voitti 1&nbsp;500 metrillä kultaa. MM-kultansa jälkeen Benhassi sai lapsen aviomiehensä Mohssine Chéhibin kanssa, mikä merkitsi välivuotta hänen hyvin alkaneella juoksijan urallaan.

Vuonna 2003 Hasna Benhassi palaili kilparadoille, mutta todelliseen huippukuntoon hän pääsi vasta seuraavana vuonna. Ennen Ateenan olympialaisia hän juoksi yhdeksän 800 metrin kilpailua joissa alitti kuusi kertaa kahden minuutin rajan eikä kertaakaan sijoittunut kolmatta sijaa alemmas. Ateenan olympialaisissa Benhassi selvitti tiensä vaivatta loppukilpailuun. Loppukilpailussa Ison-Britannian Kelly Holmes veti pitemmän korren vain 0,05 sekunnin erolla. Benhassin aika 1.56,43 oli kuitenkin sekä hänen henkilökohtainen että Marokon ennätys. 1&nbsp;500 metrillä hän selviytyi myös finaaliin, mutta jäi lopulta sijalle 12. Samana vuonna syyskuussa hän voitti 800 metrin kilpailun  Monacossa.

Kesällä 2005 Benhassi pudotti IAAF:n 800 metrin juoksun rankingin kärkipaikalta Maria Mutolan, joka oli pitänyt ykköspaikkaa hallussaan peräti 237 viikkoa. Helsingin MM-kisoissa 2005 Benhassi voitti 800 metrillä hopeaa Kuuban Zulia Calatayudin viedessä voiton. Moskovan MM-hallikisoissa 2006 hän saavutti pronssia. Osakan MM-kisoissa 2007 Benhassi kiri kovatasoisen finaalin kakkoseksi ajalla 1.56,99.

Benhassi voitti toisen olympiamitalinsa Pekingissä 2008, kun hän sijoittui pronssille 800 metrillä. Berliinin MM-kisoissa 2009 hän karsiutui välierissä.

## Lähteet
*

### Viitteet
Zdzisław Krzyszkowiak

**Zdzisław Ludwik Krzyszkowiak** (3. elokuuta 1929 Wielichowo, Puola  – 24. maaliskuuta 2003 Varsova oli puolalainen armeijan upseeri ja juoksija, olympiavoittaja ja kaksinkertainen Euroopan mestari, jonka parhaat vuodet sijoittuivat 1950- ja 1960-luvun taitteeseen.

Krzyszkowiak oli kaikkien matkojen juoksija, jonka sanotaan kärsineen juoksu-uransa aikana "kaikista mahdollisista loukkaantumisista". Hän oli 172 senttimetriä pitkä ja painoi 60 kg, luonteeltaan harvapuheinen.

Krzyszkowiak oli mukana jo 1956 Melbournen olympialaisissa, joissa sijoittui neljänneksi 10&nbsp;000 metrillä. EM-kisoissa 1958 Ruotsin Tukholmassa *"Krzys"* voitti sekä 5&nbsp;000 että 10&nbsp;000 metrin juoksut.

Krzyszkowiak voitti ainoan estejuoksun Puolan-mestaruutensa jo vuonna 1953, ja vuonna 1960 hän juoksi 31-vuotiaana lajin uuden maailmanennätyksen 8.31,4 sekä voitti olympiakultaa Rooman olympialaisissa. Väliaikaisesti maailmanennätyksen vei hänen nimistään Grigori Taran ajalla 8.31,2, mutta vielä elokuussa 1961 Krzyszkowiak juoksi uusiksi ME-lukemiksi 8.30,4.

Sittemmin loukkaantumisherkkä Krzyszkowiak loukkaantui Ranskaa vastaan käydyssä maaottelussa niin vaikeasti, että hän joutui lopettamaan urheilu-uransa.

## Henkilökohtaiset ennätykset
* 3 000 m: 7.58,2 
* 5 000 m: 13.51,6 
* 10 000 m: 28.52,4 
* 3 000 m ej.: 8.30,4 

## Lähteet
Bob Rock

**Robert Jens "Bob" Rock** (s. 19. huhtikuuta 1954 Winnipeg) on kanadalainen muusikko, ääniteknikko ja tuottaja. Hän aloitti uransa kitaristina The Payolas -yhtyeessä 1970-luvun lopulla. Myöhemmin Bob Rock on tuottanut mm. Mötley Crüen, Metallican, Bon Jovin, Anthraxin, Cherin, The Cultin, David Lee Rothin, Skid Row'n, Veruca Saltin, Our Lady Peacen ja Simple Planin musiikkia.

Vuonna 1993 Bob Rock perusti Chris Taylorin kanssa yhtyeen Rockhead, joka julkaisi yhden albumin ja kaksi singleä, mutta hajosi sen jälkeen. Yhtyeen hajoamisen jälkeen Rock palasi tuottamaan muiden yhtyeiden musiikkia. Vuonna 2003 Rock soitti joillakin tuottamansa Metallican St. Anger -albumin kappaleilla bassokitaraa.

## Tuottajana (tunnetuimmat)

### Bon Jovi
*Keep the Faith (1992)

### Mötley Crüe
*Dr. Feelgood (albumi) (1989)
*Mötley Crüe (albumi) (1996)

### Metallica
*Metallica (albumi) (1991)
*Load (1996)
*ReLoad (1997)
*Garage Inc. (1998, cover-levy)
*S&M (albumi) (1999, live)
*St. Anger (2003)

### Skid Row
*Subhuman Race (1995)

### The Cult
*Sonic Temple (1989)

### The Offspring
*Rise and Fall, Rage and Grace (2008)
*Days Go By (2012)
Reload

**Reload** voi tarkoittaa ainakin seuraavia:

* *[[ReLoad]]*, Metallican albumi vuodelta 1997
* *[[Reload (Tom Jonesin albumi)|Reload]]*, Tom Jonesin albumi vuodelta 1999
* ”Reload”, Ministry-yhtyeen singlekappale vuodelta 1996
* ”Reload”, Wileyn singlekappale vuodelta 2013.
Vicente Amigo

**Vicente Amigo Girol** (s. 1967 Guadalcanal, Sevilla) on espanjalainen flamencokitaristi. Hän on soolouransa lisäksi toiminut säestäjänä muun muassa El Pelen, Camarón de la Islan, Vicente Soton, Luis de Córdoban ja Salmarinan levyillä sekä tuottajana muille artisteille. 

Amigo syntyi Sevillan maakunnassa, mutta asuu nykyään Córdobassa. Hänen ensimmäinen sooloalbuminsa oli vuonna 1991 julkaistu *De mi corazón al aire*.

## Julkaisut
**De mi corazón al aire* (1991)
**Vivencias imaginadas* (1995)
**Poeta* (1997)
**Ciudad de las ideas* (2000)
**Un momento en el sonido* (2005)

## Aiheesta muualla
*Vicente Amigon virallinen kotisivu 
*Es flamenco
*Flamenco-World.com
Jelena Slesarenko

**Jelena Vladimirovna Slesarenko** (o.s. **Sivušenko**, s. 28. helmikuuta 1982 Volgograd, Neuvostoliitto) on venäläinen korkeushyppääjä, olympiavoittaja ja sisäratojen maailmanmestari.

Slesarenko sijoittui neljänneksi Grosseton alle 20-vuotiaiden EM-kilpailuissa 2001. Hän oli viides Wienin EM-hallikisoissa 2002. Hän sai hopeaa alle 23-vuotiaiden EM-kilpailuissa Bydgoszcsissa 2003 tuloksella 196 ja pronssia saman vuoden Daegun universiadeissa.

Slesarenko nousi suuren yleisön tietoisuuteen voitettuaan Budapestin sisäratojen MM-kisoissa 2004  maailmanmestaruuden tuloksella 204. Hänen hyvä vireensä jatkui myös kesällä ulkoradoilla. Euroopan cupissa hän ylitti 204 sivuten omaa ennätystään. Ateenan 2004 olympialaisten loppukilpailussa Slesarenko ylitti 204 ensimmäisellään, mihin kukaan muu kilpailija ei kyennyt. Tämän jälkeen hän ylitti uuden Venäjän ja olympialaisten ennätyskorkeuden 206, ja yritti vielä maailmanennätystä 210, jossa kuitenkin epäonnistui. Hän päätti menestyksekkään kautensa voittoon .

Kauden 2005 Slesarenko joutui olemaan pääosin kilpailuista sivussa loukkaantumisten takia. Hän joutui viime hetkellä jäämään pois myös Helsingin MM-kisoista. Hän kuitenkin ylitti heinäkuussa Tulassa 2 metriä. Moskovan MM-hallikisoissa 2006 Slesarenko voitti maailmanmestaruuden tuloksella 202. Göteborgin EM-kisoissa hän sijoittui viidenneksi ja Ateenan maailmancupissa hän voitti lajinsa.

Vuonna 2007 Slesarenko voitti Euroopan cupin ja sijoittui Osakan MM-kilpailuissa neljänneksi. Maaliskuussa 2008 hän saavutti hopeaa sisäratojen MM-kilpailuissa Valenciassa tuloksella 201. Pekingin olympialaisissa hän sijoittui alun perin neljänneksi ylitettyään 201. Berliinin MM-kilpailuissa 2009 hän oli alun perin kymmenes. Daegun MM-kilpailuissa 2011 hän oli alun perin neljäs tuloksella 197 cm. Hän karsiutui loppukilpailusta Moskovan MM-kilpailuissa 2013.

Slesarenko sai vuonna 2018 urheilun kansainvälisen vetoomustuomioistuimen päätöksellä neljän vuoden kilpailukiellon ajalle 4.10.2016–3.10.2020 ja kaikki hänen tuloksensa aikavälillä 23.8.2008–22.8.2012 hylättiin takautuvasti. Slesarenkon Pekingin olympialaisissa 2008 ja Daegun MM-kilpailuissa 2011 antamat dopingnäytteet osoittautuivat uusintatutkimuksissa vuonna 2016 positiivisiksi dopingin käytön suhteen.

Slesarenko on 179 senttimetriä pitkä ja painaa 54 kilogrammaa.

## Lähteet

* 
### Viitteet
A Night at the Opera

**A Night at the Opera** voi tarkoittaa seuraavia:

* *[[Ilta oopperassa]]* (engl. *A Night at the Opera*), Marxin veljesten elokuva vuodelta 1935
* *[[A Night at the Opera (Queenin albumi)|A Night at the Opera]]*, Queenin vuonna 1975 ilmestynyt albumi
* *[[A Night at the Opera (Blind Guardian)|A Night at the Opera]]*, Blind Guardianin albumi vuodelta 2002.
A Night at the Opera (Queenin albumi)

**A Night at the Opera** on Queenin vuonna 1975 äänittämä ja julkaisema rockalbumi, jota varsin yleisesti pidetään yhtyeen merkittävimpänä. Se on julkaistu uudelleen vuosina 1991 ja 2005. Albumin nimi tulee Marxin veljesten elokuvasta *[[Ilta oopperassa]]*, jonka englanninkielinen nimi on *A Night at the Opera*. Albumilta julkaistiin singleinä kappaleet ”I'm in Love with My Car”, ”You're My Best Friend”, ”'39” ja ”Bohemian Rhapsody”.

Kappale ”I'm in Love with My Car” on kokonaan rumpali Roger Taylorin laulama. Kappaleessa ”Good Company” laulaa ja ukulelea soittaa kitaristi Brian May. ”'39” on myös Brian Mayn laulama.

Levyn tuotanto oli aikakauden kallein ja nauhoituksissa käytettiin kuutta eri äänitysstudiota. Panostus kuitenkin kannatti, sillä albumi pysytteli myyntilistoilla Yhdysvalloissa 56 viikkoa ja Isossa-Britanniassa 50 viikkoa.

## Julkaisut

Albumi julkaistiin vinyylinä ja C-kasettina vuonna 1975 ja CD-levynä vuonna 1986. Britanniassa albumin myynti ylitti platinalevyn myyntirajan 1. tammikuuta 1976. Albumi julkaistiin uudelleen vuonna 1991 CD-levynä Yhdysvalloissa kahden bonusraidan kera. Albumi on myös harvoja levyjä jotka on julkaistu DVD-Audio-äänitteenä. DVD-Audiot julkaistiin vuonna 2002 Yhdysvalloissa ja Britannissa. Vuonna 2001 levy julkaistiin remasteroituna CD-levynä Japanissa ja vuonna 2004 Euroopassa japanilaisin kansitekstein. Vuonna 2005 julkaistiin maailmanlaajuisesti 30-vuotisjuhlaversio, joka sisälsi CD-levyn lisäksi DVD:n.

## Kappaleet
**A-puoli**
#
#
#
#
#
#
#
**B-puoli**
#
#
#
#
#

### Vuoden 1991 CD-version bonuskappaleet





## Singlet

*”Bohemian Rhapsody” (Mercury) / ”I'm in Love with My Car” (Taylor) – joulukuu 1975
*”You're My Best Friend” (Deacon) / ”'39” (May) – kesäkuu 1976

## Kokoonpano

*Freddie Mercury – laulu, piano, taustalaulu
*Brian May – sähkökitara, akustinen kitara, laulu, ukulele, taustalaulu, harppu kappaleessa ”Love of My Life”, ukulele ja laulu kappaleessa ”Good Company”
*John Deacon – basso, piano kappaleessa ”You're My Best Friend”
*Roger Taylor – rummut, gongi, tamburiini, taustalaulu, laulu kappaleessa ”I'm in Love with My Car”

## Lähteet

## Aiheesta muualla

Albumin arvosteluja:
* allmusic Stephen Thomas Erlewine 
* Melody Maker   1975
* Winnipeg Free Press  24. tammikuuta 1976
Tatjana Lysenko

**Tatjana Viktorovna Beloborodova** (, o.s. **Lysenko** (Лысенко), s. 9. lokakuuta 1983 Bataisk, Neuvostoliitto) on venäläinen moukarinheittäjä. Hän on maailmanmestari vuosilta 2011 ja 2013. 

Lontoon olympialaisissa 2012 Lysenko voitti alun perin moukarinheiton olympiaennätyksellä 78,18 m. Hän kuitenkin menetti voittonsa vuonna 2016, kun hänen Lontoossa antamansa dopingnäyte osoittautui uusintatutkimuksissa positiiviseksi. Lysenko jäi ensimmäisen kerran kiinni dopingin käytöstä vuonna 2007. Tuolloin löydetty aine kuului niin sanottuun S4-luokkaan, tarkoituksena naishormonin aktiivisuuden estäminen. Hän sai kahden vuoden kilpailukiellon ajalle 15.7.2007–14.7.2009. Samalla Lysenkon 9. toukokuuta 2007 jälkeen tehdyt tulokset hylättiin.

Daegun MM-kilpailuissa 2011 Lysenko voitti maailmanmestaruuden tuloksella 77,13. Moskovan maailmanmestaruuskilpailuissa 2013 hän voitti maailmanmestaruuden tuloksella 78,80. Tulos oli maailmanmestaruuskilpailujen kilpailuennätys ja tuolloin kaikkien aikojen toiseksi pisin heitto jääden Betty Heidlerin maailmanennätyksestä 62 senttimetriä.

Lysenko on heittänyt kolmesti moukarinheiton virallisen maailmanennätyksen. Ensimmäisen kerran hän teki maailmanennätyksen 15. heinäkuuta 2005 Moskovassa heittäessään 77,06, jolla rikkoi Mihaela Melinten (76,07) lähes kuusi vuotta vanhan ME:n lähes metrillä. Kesäkuussa 2006 Gulfija Hanafejeva heitti 77,26, mutta kaksi viikkoa myöhemmin Lysenko heitti 77,41. Hän paransi ennätystä 15. elokuuta Tallinnassa lukemiin 77,80. Tämän ennätyksen rikkoi Anita Włodarczyk 2009 tuloksella 77,96. Lysenko tosin oli heittänyt vuonna 2007 Sotšissa 78,61, mutta dopingkärynsä vuoksi tämä tulos hylättiin myöhemmin. 

Ennen yleisurheilu-uraansa Lysenko oli lentopalloilija. Hän on naimisissa Nikolai Beloborodovin kanssa ja heillä on poika.

## Saavutuksia
Lähde: Tilastopaja

## Tuloskehitys
*2002: 58,33, Tula, 9. kesäkuuta
*2003: 67,19, Moskova, 16. toukokuuta
*2004: 71,54, Kazan, 9. heinäkuuta
*2005: 77,06, Moskova, 15. heinäkuuta
*2006: 77,80, Tallinna, 15. elokuuta
*2007: 77,30, Adler, 22. huhtikuuta
*2009: 76,41 Tšeboksary, 26. heinäkuuta
*2010: 76,03 Žukovski, 26. kesäkuuta
*2011: 77,13 Daegu, 4. syyskuuta
*2012: 78,51 Tšeboksary, 5. heinäkuuta
*2013: 78,80 Moskova, 16. elokuuta

## Lähteet

## Aiheesta muualla
*
Winterheart’s Guild

**Winterheart's Guild** on suomalaisen power metal -yhtye Sonata Arctican kolmas studioalbumi. Se äänitettiin syksyllä 2002 ja julkaistiin maaliskuussa 2003. Albumin normaaliversiolla on kymmenen kappaletta, mutta japanilaisella versiolla kuullaan myös bonuskappale "The Rest of the Sun Belongs to Me". Kappale on tosin mukana myös myöhemmin *[[Reckoning Night]]* -albumin yhteydessä julkaistulla *Shamandalie*-singlellä. Kappale "Victoria's Secret" on julkaistu myös EMI Finlandin kokoelmalevyllä: Kaikkien aikojen Suomimetallit.

Albumin äänitysten aikaan Sonata Arcticalla ei ollut vakituista kosketinsoittajaa, joten koskettimista albumilla vastaavat laulaja Tony Kakko sekä Stratovarius-yhtyeen Jens Johansson. Uusi kosketinsoittaja Henrik Klingenberg liittyi yhtyeeseen äänitysten jo päätyttyä.

Winterheart's Guild vietti Suomen virallisella albumilistalla yhteensä 12 viikkoa noussen parhaimmillaan listan kolmanneksi. Vuoden 2005 loppuun mennessä levyä oli myyty kultalevyyn oikeuttavat 15 000 kappaletta. Tähän mennessä albumia on myyty liki 20 000 kappaletta.

Albumin viimeisen kappaleen "Draw Me" loppuun on piilotettu suomenkielistä puhetta.

## Yhtyeen kokoonpano
*Tony Kakko – laulu, koskettimet
*Jani Liimatainen – kitara
*Marko Paasikoski – basso
*Tommy Portimo – rummut

### Vierailevat muusikot
*Jens Johansson – kosketinsoitinsoolot kappaleissa 3, 4, 6 ja 7

## Kappaleet

## Singlet

## Arvostelut
* Soundi: 

## Lähteet

## Aiheesta muualla
* Sonata Arctican virallinen kotisivu – albumin sanoitukset
* 
* SARDIN – tietoa albumin eri versioista 
* 
*
Olga Kuzenkova

**Olga Sergejevna Kuzenkova** (, s. 4. lokakuuta 1970 Smolensk, Neuvostoliitto) on venäläinen armeijan upseeri ja moukarinheittäjä, olympiavoittaja ja Euroopan mestari.

Kuzenkova on parantanut maailmanennätystä kuudesti. Vuonna 1997 hän ylitti ensimmäisenä naisena 70 metriä. Hän kärsi pitkään ikuisen kakkosen maineesta jäätyään vuosina 1998–2001 neljästi peräkkäin arvokisoissa hopealle. Kultatili aukesi kuitenkin Münchenin EM-kisoissa 2002. Pariisin MM-kisoista 2003 tuli jälleen hopeaa. Ateenan olympialaisissa 2004 ja Helsingin MM-kisoissa 2005 Kuzenkova kuitenkin voitti jälleen kultaa. Kuzenkovan Helsingin MM-kilpailuissa antama dopingnäyte tutkittiin uudelleen vuonna 2012 ja siinä oli merkkejä dopingin käytöstä. Hän sai kahden vuoden kilpailukiellon, joka päättyy 26. maaliskuuta 2015 ja hänen tuloksensa aikaväliltä 12.8.2005–11.8.2007 hylättiin takautuvasti.

Kuzenkovan ennätys on 75,68, minkä hän heitti 4. kesäkuuta 2000 Tulan kaupungissa. Venäjän mestaruuden Kuzenkova on voittanut 11 kertaa (1992, 1993, 1994, 1997, 1998, 1999, 2000, 2001, 2002, 2003 ja 2004).

## Saavutuksia

## Lähteet
*

### Viitteet
Truman

**Truman** voi tarkoittaa seuraavia:

## Henkilöitä

### Truman sukunimenä

* Harry S. Truman (1884–1972), Yhdysvaltojen presidentti 1945–1953
* Bess Truman (1885–1982), presidentti Harry S. Trumanin puoliso
* Louis W. Truman (1908&ndash;2004), yhdysvaltalainen kenraaliluutnantti
* Margaret Truman (1924–2008), yhdysvaltalainen laulaja, näyttelijä, toimittaja ja kirjailija, presidentti Harry S. Trumanin tytär 
* Ralph E. Truman (1880&ndash;1962), yhdysvaltalainen kenraalimajuri

### Truman etunimenä

* Truman Capote (1924–1984), yhdysvaltalainen kirjailija ja journalisti

### Kuvitteellisia

* Truman Burbank, päähenkilö Peter Weirin elokuvassa *[[Truman Show]]*
* Will Truman, komediasarjassa *Will & Grace*

## Muuta

* *[[Truman (vuoden 1995 elokuva)|Truman]]*, Frank Piersonin ohjaama televisioelokuva vuodelta 1995
* *[[Paras ystäväni Truman]]* (*Truman*), Cesc Gayn ohjaama elokuva vuodelta 2015
* USS Harry S. Truman (CVN-75), Yhdysvaltojen laivaston lentotukialus
* Truman Tr2, Suomessakin käytössä ollut yhdysvaltalainen höyryveturityyppi.
* Kfar Truman, paikkakunta Israelissa
Lucius Aelius

**Lucius Aelius Verus Caesar** (k. 1. tammikuuta 138) oli roomalainen senaattori, jonka keisari Hadrianus adoptoi ja josta hän aikoi tehdä seuraajansa. Aeliuksen alkuperäinen nimi ennen adoptointia oli **Lucius Ceionius Commodus**.

Hadrianus adoptoi Aeliuksen vuonna 136 ja nimitti hänet seuraajakseen. Aeliuksella ei tuolloin ollut sotilaallista kokemusta, mutta hän oli toiminut senaattorina. Aelius oli heikkokuntoinen ja ehti kuolla ennen Hadrianusta. Ennen kuolemaansa Hadrianus adoptoi Antoninus Piuksen sillä ehdolla, että tämä puolestaan adoptoisi ja tekisi seuraajikseen Marcus Aureliuksen ja Aeliuksen pojan Lucius Veruksen.
Organisaatiotaso

Biologiassa tarkastelukohteet voidaan luokitella erilaisille **organisaatiotasoille**. Tasoja ovat suurimmasta pienimpään:

*Biosfääri
*Biomi
*Ekosysteemi
*Eliöyhteisö
*Laji
*Populaatio
*Yksilö
*Elimistö
*Elin
*Kudos
*Solu
*Soluelin
*Molekyyli

Jokainen taso koostuu yhdestä tai useammasta alemman tason yksiköstä ja mahdollisesti myös muusta ympäristöstä ja sen ominaisuuksista.

Esimerkiksi ekosysteemi koostuu eliöyhteisöstä sekä elottomasta luonnosta. Kudos taas koostuu useista soluista.
P (vaativuusluokka)

**P** (*polynomial*) on laskennan vaativuusteoriassa vaativuusluokka, johon kuuluvat ongelmat voidaan ratkaista deterministisellä Turingin koneella polynomisessa ajassa eli tehokkaasti. Polynominen aika tarkoittaa sitä, että ratkaisuun tarvittavien laskutoimenpiteiden määrä on O(na), missä a on vakio. Vaativuusluokkaan P kuuluvia ongelmia ovat muun muassa suurimman yhteisen tekijän etsiminen tai luvun verifiointi alkuluvuksi.

## Katso myös
* P=NP
Jorma Valkama

**Jorma Rainer Valkama** (4. lokakuuta 1928 Viipuri – 11. joulukuuta 1962 Hollola) oli suomalainen pituushyppääjä ja olympiamitalisti. Valkama voitti pronssia Melbournen kesäolympialaisissa 1956 tuloksella 748 ja on ainoa suomalainen pituushypyn olympiamitalisti. Rooman kisoissa 1960 hän oli viides ja Helsingissä 1952 karsinnan seitsemästoista tuloksella 697. Valkama voitti kymmenen pituuden Suomen mestaruutta vuosina 1951–1959 ja 1961. Hän nousi ensimmäiseen Suomen-mestaruuteensa 1951 viimeisellä hyppykierroksella.

Valkama kilpaili vielä Belgradin EM-kisoissa 1962. Saman vuoden joulukuussa hän kuoli auto-onnettomuudessa Hollolassa 34-vuotiaana. Valkama törmäsi Volkswagen Kupla -henkilöautollaan päin vastaan tullutta pakettiautoa ja sai heti surmansa.

Seuratasolla Valkama edusti Elannon Iskua, Helsingin Kisa-Tovereita ja viime vaiheessa Lauttasaaren Pyrintöä.

## Lähteet

## Aiheesta muualla
*
Vesikoe

**Vesikoe** oli ”Jumalan tuomion” tapa, jolla oikeustapaus voitiin ratkaista varhaiskeskiajalla Euroopassa, jos todistajia tai riittävän selviä todisteita ei ollut, tapaus oli vakava ja muuten ajautumassa umpikujaan. Myöhemmin erästä sen versiota käytettiin uuden ajan noitavainojen yhteydessä, vaikkakin ilman keskusvallan tukea.

Varhaiskeskiajalla yleisimmässä vesikokeen muodossa epäillyn piti poimia esine, kuten metallisormus kiehuvasta vedestä paljain käsin. Saadut palovammat sidottiin ja niitä tutkittiin kolmen päivän päästä. Jos vammat paranivat normaalisti, katsottiin Jumalan osoittaneen syytetyn viattomaksi. Jos taas vammat tulehtuivat, se tulkittiin merkiksi syyllisyydestä. Vastaavasti tulikokeessa kannettiin muutamia askelia kuumaa rautaesinettä, mistä saadut vammat jälleen sidottiin ja niiden paranemista tutkittiin.

Etenkin populaarikulttuurissa tunnetumpi muoto vesikokeesta oli kuitenkin keskiajalla käytännössä harvinaisempi. Siinä syytetty pudotettiin kädet sidottuina järveen tai jokeen. Jos epäilty kellui, hän oli noita ja hänet tuomittiin sen mukaisesti. Jos taas epäilty upposi, oli hän syytön. Vastoin yleistä harhaluuloa syytetyn ei annettu hukkua, vaan hänet nostettiin vedestä heti, kun uppoaminen oli selvästi havaittu. Hukkumistapaukset kokeen yhteydessä olivat harvinaisia.

Kirkko kielsi Jumalan tuomiot jo vuonna 1215, koska kokeella ei ollut pohjaa sen enempää kanonisessa kuin roomalaisessa oikeudessa. Sitä ei myöskään mainittu Raamatussa. Samoin kuuluisa noituustutkijan opaskirja Malleus Malificarum eli Noitavasara vuodelta 1487 tuomitsi vesi- ja tulikokeiden käytön. Paikallisesti tuli- ja vesikokeita voitiin kuitenkin käyttää edelleen ja muutamia mainintoja niistä on säilynyt 1400-luvulta etupäässä Reininmaalta.

Nimenomaan upotuskokeesta tuli uudelleen yleisempi ilmiö Uuden ajan laajemmissa noitavainoissa 1560-luvulta alkaen. Sitä käytettiin saksalaisen alueen lisäksi Pohjois-Ranskassa ja Englannissa, mutta ei esimerkiksi katolisen kirkon hallitsemassa Etelä-Ranskassa, Italiassa tai Espanjassa. Tällöin kyse oli nimenomaan upotuskokeesta, joka liittyi noituusepäilyihin ja toiminta oli siten osa noitavainoja.

Valpuri Kyni on ainoa ihminen, jonka varmuudella tiedetään joutuneen vesikokeeseen Suomessa.

## Lähteet

## Aiheesta muualla
*
Tikansaari

**Tikansaari** on Liperin kunnassa, lähellä Rääkkylän kunnanrajaa sijaitseva Pyhäselän avoveden halkaiseva noin 150 hehtaarin kokoinen luode–kaakko-suuntainen saari, joka mantereella etelän suunnassa jatkuu Vuoniemen harjumaisena niemenä. Saaren eteläosassa vallitsevat mäntykankaat ja koillisosassa runsaslajiset rehevät lehdot.
Neuvostoliiton valtionpäämies

**Neuvostoliiton valtionpäämies** oli valtion muodollinen johtaja, jonka valta oli paljon vähäisempi kuin tosiasiallisella Neuvostoliiton johtajalla eli kommunistisen puolueen (NKP) pääsihteerillä. Myös Neuvostoliiton pääministerillä oli enemmän valtaa.

Neuvosto-Venäjän valtionpäämiehenä pidettiin yleisvenäläisen toimeenpanevan keskuskomitean puheenjohtajaa. Vastaavasti Neuvostoliiton nimellisenä valtionpäämiehenä oli vuosina 1922–1938 neuvostokongressin toimeenpanevan keskuskomitean puheenjohtaja ja vuodesta 1938 korkeimman neuvoston puhemiehistön puheenjohtaja. Varsinainen presidentin virka otettiin Neuvostoliitossa käyttöön vasta maaliskuussa 1990.

Samanaikaisesti sekä Neuvostoliiton valtionpäämiehinä että NKP:n pääsihteereinä toimivat Leonid Brežnev vuosina 1977–1982, Juri Andropov vuosina 1983–1984, Konstantin Tšernenko vuosina 1984–1985 ja Mihail Gorbatšov vuosina 1988–1991.

## Neuvosto-Venäjän valtionpäämiehet
### Yleisvenäläisen toimeenpanevan keskuskomitean puheenjohtajat

## Neuvostoliiton valtionpäämiehet
### Neuvostoliiton toimeenpanevan keskuskomitean puheenjohtaja
Vuosina 1922–1938 kukin Neuvostoliiton jäsenvaltio valitsi yhden puheenjohtajan toimeenpanevaan keskuskomiteaan:

### Neuvostoliiton korkeimman neuvoston puhemiehistön puheenjohtajat

## Lähteet
Taisto Kangasniemi

**Taisto Ilmari Kangasniemi** (2. huhtikuuta 1924 Kankaanpää – 31. lokakuuta 1997 Kangasala) oli suomalainen painija ja olympiamitalisti.

Taisto Kangasniemi osallistui neljiin olympialaisiin ja kilpaili siellä sekä vapaapainissa että kreikkalais-roomalaisessa painissa. Lontoon 1948 kisoissa hän sijoittui kreikkalais-roomalaisen painin raskaassa sarjassa neljänneksi ja Helsingin 1952 kisoissa vapaapainin raskaassa sarjassa kuudenneksi. Melbournen 1956 kisoissa hän osallistui molempien painimuotojen kilpailuihin ja sai vapaapainissa pronssia. Vielä Tokion 1964 olympialaisissa hän oli 40-vuotiaana mukana, mutta ei enää menestynyt.

Seuratasolla Kangasniemi edusti muun muassa Kankaanpään Menoa sekä Tampereen Painiseuraa, jonka perustajajäsen ja kunniapuheenjohtaja hän oli. Tampereella on kilpailtu hänen muistopainejaan vuodesta 1999.

## Saavutuksia

* Olympiapronssia Melbourne 1956 (vapaapaini, sarja yli 87 kg)
* SM-kultaa 1950, 1951, 1952, 1953 ja 1955 (kreikkalais-roomalainen paini)
* SM-kultaa 1953 ja 1954 (vapaapaini)
* TUL:n mestaruus 1952, 1953, 1954, 1956, 1959, 1960 sekä kakkonen 1955 (hävisi Kelpo Gröndahlille) ja 1958 (kreikkalais-roomalainen paini)

## Lähteet

* 

### Viitteet
Tietojärjestelmäarkkitehtuuri

**[[Tietojärjestelmä]]n arkkitehtuuri** kuvaa kohdealueensa rakenneosat, niiden ulospäin näkyvät ominaisuudet ja niiden väliset yhteydet ja riippuvuudet. Arkkitehtuuri muodostaa rungon järjestelmän suunnittelulle ja toteutukselle sekä ohjaa järjestelmän rakenteen kehittämistä järjestelmän elinkaaren ajan. Se toimii myös keskusteluvälineenä järjestelmän kehittämisen ja ylläpitämisen sidosryhmien (organisaation johto, käyttäjät, suunnittelijat, toteuttajat) välillä.

## Näkökulmat

Arkkitehturoinnissa eli arkkitehtuuria kehittävässä työssä kohdealuetta lähestytään erilaisista näkökulmista kuten esimerkiksi toiminnallisuus, looginen rakenne, informaatio ja tekninen toteutus.  Tällöin voidaan puhua esimerkiksi
* kokonaisarkkitehtuurista,
* liiketoiminta-arkkitehtuurista,
* järjestelmäarkkitehtuurista,
* sovellusarkkitehtuurista
* integraatioarkkitehtuurista ja
* teknisestä arkkitehtuurista.

Joissakin tapauksissa arkkitehtuureiksi lasketaan myös erilaiset työohjeet joita on laadittu hyväksytyn arkkitehtuurin noudattamisen varmistamiseksi tai muuten tietojärjestelmän käytön ja kehittämisen hallitsemiseksi. Tällaisia ovat mm.:
* suunnitteluarkkitehtuuri
* hallinta-arkkitehtuuri
* palveluarkkitehtuuri

## Abstraktiotasot

Arkkitehtuurin kohdetta voidaan tarkastella myös eri abstraktiotasoilta.  Tällöin laajimmillaan kohteena on koko organisaatio ja sen tietojen käsittely.  Tarkennettaessa työskentelyä alemmalle tasolle, tarkastellaan yksittäistä ydinprosessia tai vastaavaa toimintokokonaisuutta.  Tarkimmalla tasolla kohteena on yksittäinen järjestelmä.

## Työn eteneminen

Arkkitehtuurityö etenee vaiheittain tarkentuen.  Työ alkaa kohdealueen ja sen vaatimusten selvittämisellä.  Tässä niin sanotussa *asiayhteysvaiheessa* IT-arkkitehdit selvittävät kohdealueen rajat ja lähtötiedot koko arkkitehtuurityölle.  Tällöin vastataan kysymykseen miksi tehdään.  Seuraavaksi selvitetään kohdealueen käsitteellinen rakenne. Tässä *käsitteellisessä vaiheessa* pyritään vastaamaan kysymykseen mitä kohdealueella tehdään.  Seuraavaksi ratkaistaan loogisella ja välineriippumattomalla tasolla miten kohdealueen toiminnallisuus toteutetaan.  Tässä *loogisessa vaiheessa* vaiheessa pyritään vastaamaan kysymykseen miten asiat kohdealueella tehdään. Lopuksi ratkaistaan millä teknisillä välineillä loogisesti kuvattu rakenne toteutetaan eli vastataan *fyysisessä vaiheessa* kysymykseen millä välineillä tehdään.

Arkkitehturoinnin etenemiselle ja sen määrämuotoistamiseksi on laadittu useita menetelmiä.

## Kuvaaminen

Arkkitehtuuri kuvataan arkkitehtonisissa kuvauksissa jotka voidaan tuottaa kuvauskielellä standardoidun kuvausjärjestelmän mukaisesti.  Huom.: vaikka järjestelmän arkkitehtuuria ei ole kuvattu, sellainen voidaan takaisinmallintaa (engl. reverse engineer) olemassa olevasta toteutuksesta.

## Katso myös

* Informaatioarkkitehtuuri
* Informaatiologistiikka
Karanos

**Karanos** oli muinaisen Makedonian myyttinen ensimmäinen kuningas. Hän hallitsi noin vuoden 800 eaa. paikkeilla ja perusti kuningaskunnan pääkaupungin Aigain. Karanos oli kotoisin Argoksesta. Junianus Justinus kertoo,  että Karanos perusti kuningaskuntansa oraakkelin antaman vastauksen mukaan. Karanos valtasi Aigain alueen asukkailta ja teki siitä kuningaskuntansa pääkaupungin. Hän kukisti myös lähialueiden muut hallitsijat ja yhdisti alueen asukkaat valtansa alle.

Justinuksen mukaan Karanosta seurasi kuninkaana Perdikkas I.

## Lähteet
Muusikoiden.net

**Muusikoiden.net** on suomalainen ja suomenkielinen musiikin ammattilaisille, harrastelijoille ja kuluttajille tarkoitettu Internet-yhteisö.

Muusikoiden.netin tarina alkoi Turussa vuonna 1997, kun Juhani Paaso päätti perustaa Vanities-sivuston. Sivustolla oli kotimaisten tabulatuurien ja lyriikoiden osasto, Wanted-yhtyehakupalsta ja vähän myöhemmin myös keskustelu. Vanities-konsepti jäi kuitenkin pieneksi, ja Paaso perustikin pian puhtaalta pöydältä uuden palvelun, joka sai nimekseen Muusikoiden.net.
Paason visio lujittui entisestään, kun mukaan tuli ohjelmistosuunnittelija Markus Petäjä vastaamaan palvelun teknisestä toteutuksesta. Muusikoiden.netin ensimmäinen versio avattiin 14. tammikuuta 2000.

Ylläpitäjät kehittivät palvelua aktiivisesti ja julkaisivat uudistetun version lähes vuosittain. Sivuja pyörittämään hankittiin marraskuun alussa 2002 ensimmäinen oma palvelin, nyt jatkuvasti kasvava palvelu työllistää kaksi rinnakkaista palvelinta. Sivuston ylläpitäjät maksoivat ensimmäiset vuodet kaiken omista taskuistaan, kunnes syyskuun lopulla 2004 sivuston ylläpito siirtyi Muusikoiden Net ry:n nimiin, joka vastaa sen kuluista ja järjestää jäsenilleen tapahtumia.

Muusikoiden.net on yli kolmella miljoonalla viikoittaisella sivunäytöllään Suomen suurin ei-kaupallinen musiikkiaiheinen sivusto. Rekisteröityneitä jäseniä on yli 210&nbsp;000. Muusikoiden.net voitti maaliskuun 2003 lopussa järjestetyssä Suomen suurimmassa The Big One -digimediakilpailussa Kultaisen Pikselin parhaasta ei-kaupallisesta verkkopalvelusta. Samana vuonna Turun kaupungin nuorisoasiainkeskus myönsi Muusikoiden.netille promoottoristipendin. Kyseinen stipendi myönnetään vuosittain turkulaiselle musiikkikulttuuria elävöittäneelle henkilölle tai taholle.

Sivuston ympärille on syntynyt myös ympäri Suomea isompia ja pienempiä kokoontumisia, joissa Muusikoiden.netin ylläpito ja jäsenistö ovat viettäneet aikaa yhteisen musiikinteon, keskustelujen ja viihtymisen merkeissä. Tämä on ollut monelle hyvän sivuston parasta antia. Ensimmäinen suurempi, monipäiväinen miitti eli sivujen käyttäjien tapaaminen tapahtui Lohjalla vuoden 2001 syyskuussa. Tästä on syntynyt jokavuotinen perinne, järjestelyvastuun vaihtuessa Muusikoiden.netin aktiivisten jäsenten kesken. Muusikoiden.netin aktiivijäsenet ovat myös edustaneet sivustoa Salibandyn Rock SM -kisoissa, sekä tukeneet yhtyeitä järjestämällä keikkoja Operaatio:Live ry:n nimissä.

Vuonna 2011 ylläpito aloitti Muusikoiden.net aiheisten videoiden sarjan Muusikoiden.net TV:ssä, joka muun muassa esittelee sivuston jäsenten musiikkivideoita eri soittolistoilla sekä käsittelee yleisesti sivustoa ja musiikkia koskevia asioita.

14. tammikuuta 2025 Muusikoiden.net täytti 25 vuotta. Juhlavuoden kunniaksi sivustosta julkaistiin teknisesti päivitetty versio. Neljännesvuosisadan saavuttanutta sivustoa käsiteltiin myös jutuilla Turun Sanomissa ja Helsingin Sanomissa.

## Lähteet

## Aiheesta muualla
* Muusikoiden.net
* Maihinnousu.net - Muusikoiden.netin musiikkipalvelin
* Muusikoiden.net TV
* Apulanta - Kotisivu - Tabulatuureja
Miracle

**Miracle** voi tarkoittaa muun muassa seuraavia:

*Miracle, Céline Dionin albumi vuodelta 2004
*Miracle, S.O.A.P.-yhtyeen albumi
*Miracle, BoA:n albumi vuodelta 2003
*Miracle, George Huffin albumi vuodelta 2005
*Miracle, Willy de Villen albumi
**[[The Miracle]]*, Queenin albumi vuodelta 1989
*Miracle, alankomaalainen Queen-covereita soittava yhtye
**[[Miracle (elokuva)|Miracle]]*, Gavin O’Connorin ohjaama urheiluelokuva vuodelta 2004
*”Miracle”, Foo Fightersin kappale 
*”Miracle”, Von Hertzen Brothersin kappale 
*”Miracle”, Whitney Houstonin kappale albumilta *[[I’m Your Baby Tonight]]*
*”Miracle”, Samra Rahimlin kappale
*”Miracle”, Paula Selingin ja Ovin kappale
**[[Miracle (Matisyahun EP)|Miracle]]*, yhdysvaltalaisen reggae/rock -muusikko Matisyahun EP vuodelta 2011.
*Carnival Miracle, Carnival Cruise Linesin risteilyalus.
* BDC Miracle, kouvolalaisen Black Diamond Cheerleaders -seuran kilpacheerleadingjoukkue.
Michelsonin–Morleyn koe

**Michelsonin-Morleyn koe** (1887) oli koejärjestely, jolla pyrittiin selvittämään ns. eetterituulen vaikutus valon nopeuteen. Kokeen tuloksena eetterituulta ei löydetty. Albert Michelson sai tämän tutkimuksen ansiosta Nobelin palkinnon 1907. Kokeen toinen järjestäjä oli Edward Williams Morley.

Kokeen lähtökohtana oli ajatus siitä, että maailmankaikkeuden täyttäisi jonkinlainen eetteriksi kutsuttu massaton väliaine, jossa sähkömagneettinen säteily voisi liikkua. Tällöin maapallon liikkeen eetterin suhteen pitäisi aiheuttaa Maan pinnalla havaittava "eetterituuli". Valon suunnan ja eetterituulen välisen kulman pitäisi vaikuttaa valon nopeuteen. Kokeen tarkoituksena oli havaita "sivutuuleen" ja "vastatuuleen" liikkuneiden valonsäteiden eri nopeuksista aiheutunut vaihe-ero. Kokeessa ei kuitenkaan onnistuttu saamaan varmaa tulosta, sillä vaikka laitteella mitattiin pieni "nopeus", se mahtui mittausvirheen rajoihin. Koetta pidetään yhtenä kuuluisimmista epäonnistuneista kokeista.

## Lähteet

## Kirjallisuutta
* Jaffe, Bernard: *Michelson ja valon nopeus*. Luontoa tieteen valossa 9. Suom. Reino Tuokko. WSOY, 1962.
Erkki Penttilä

**Erkki Eino Antero Penttilä** (14. kesäkuuta 1932 Nurmo – 19. huhtikuuta 2005 Nurmo) oli suomalainen vapaapainija ja olympiamitalisti Melbournen kisoista 1956.

Lukuisten painijaesikuvien keskuudessa Nurmossa kasvanut Erkki Penttilä kilpaili ensi kerran 10-vuotiaana. Vuonna 1948 hänet palkittiin siitä, että hän oli Etelä-Pohjanmaan painijoista selättänyt eniten vastustajia. Seuraavina vuosina vapaapainista tuli hänen ehdoton ykköslajinsa, ja vuonna 1949 hän toimi Paavo Pihlajamäen harjoitusvastustajana tämän valmentautuessa vapaapainin EM-kilpailuihin. Suomen Painiliitto kustansi 1950-luvun alussa maahan turkkilaisia valmentajia avustamaan vapaapainivalmennuksessa, ja Tauno Jaskarin kanssa Penttilä harjoitteli tuota painimuotoa ahkerasti.

Penttilä oli Suomen painijoukkueen varamiehenä vapaapainin 73-kiloisten sarjaan Helsingin olympiakisoissa 1952. Vuonna 1953 hän saavutti 67 kilon sarjassa SM-hopeaa hävittyään Väinö Hakkaraiselle pistein 1–2. Vuonna 1954 Penttilä voitti ensimmäisen Suomen-mestaruutensa, osallistui Tokiossa ensi kertaa MM-kilpailuihin ja voitti kahden vuoden takaisen olympiavoittajan ja Tokion kisojen MM-hopeamitalistin, ruotsalaisen Olle Anderbergin.

Vuonna 1956 Suomen painijoukkue matkusti Melbournen olympiakisoihin kolme viikkoa ennen kilpailujen alkua. Penttilä otteli 62 kilon sarjassa ja saavutti aluksi kaksi pistevoittoa mutta hävisi sitten pisteillä Belgian Joseph Mewisille. Ottelussaan neljän vuoden takaisten olympialaisten hopeamitalistia, Iranin Nasser Givechia vastaan Penttilä katkaisi vasemman kämmenluunsa kaatuessaan neljän minuutin painin jälkeen mutta jatkoi ottelua ja voitti tuomariäänin 2–1. Enempiin otteluihin Penttilä ei enää kyennyt mutta saavutetut voitot riittivät pronssimitaliin Japanin Shōzō Sasaharan ja Belgian Mewisin takana. Lehdet ylistivät Penttilää erityisesti turkkilaisilta opituista "purevista jalkasaksista" mattopainissa.

Istanbulin MM-kilpailuissa 1957 Penttilä sijoittui neljänneksi ja kaksi vuotta myöhemmin Teheranin MM-kilpailuissa kuudenneksi. Rooman olympiakisoissa 1960 hän jäi 15:nneksi. Vuoden 1965 MM-kisoissa hän paini 70 kilon sarjassa mutta ei menestynyt, kuten ei myöskään uransa ainoissa EM-kilpailuissa vuonna 1966.

Seuratasolla Penttilä edusti Nurmon Jymyä ja voitti Suomen mestaruuden kaksitoista kertaa. Viimeisen kerran hän kilpaili vuonna 1967. Hän toimi 1960-luvulla parin lyhyen jakson ajan Suomen vapaapainimaajoukkueen valmentajana. Hän toimi viljelijänä Nurmon Penttilänkylässä ja kasvatti broilereita ja sikoja. Myöhemmin hän muutti asumaan Floridaan.

## Saavutuksia

* olympiapronssia Melbournessa 1956, 15:s Roomassa 1960 (sarja 62 kg) 
* MM-kisoissa neljäs Istanbulissa 1957 ja kuudes Istanbulissa 1959 
* SM-kultaa 1954–1961 (sarja 67 kg), 1962–1964 ja 1966 (sarja 70 kg) 
* SM-hopeaa 1953 (sarja 67 kg) ja 1965 (sarja 70 kg)

## Lähteet

* 
* 

### Viitteet
S.O.A.P.

**S.O.A.P.** on tanskalainen popyhtye, jonka jäsenet ovat sisarukset Heidi ja Line Sørensen. Yhtyeen ensimmäinen single oli ”This is how we party” (1998), joka pääsi Yhdysvaltain Billboard Hot 100 -listalla sijalle 51.

## Jäsenet
* Heidi Sørensen (18. lokakuuta 1979, Kampar, Malesia)
* Saseline "Line" Sørensen (26. heinäkuuta 1982, Perak, Malesia)

## Diskografia
### Studioalbumit
**Not Like Other Girls* (albumi, 1998)
**Miracle* (albumi, 2000)

### Singlet
*”This is How We Party” (single, 1998)
*”Ladidi Ladida” (single, 1998)
*”Stand By You” (single, 1998)
*”S.O.A.P. Is in the Air” (single, 1999)
*”Mr. DJ” (single, 2000)
*”Like a Stone (In the Water)” (single, 2000)
*”Holiday” (2001)

## Lähteet

## Aiheesta muualla
*

__NOTOC__
Paolo dal Pozzo Toscanelli

**Paolo dal Pozzo Toscanelli** (1397 – 10. toukokuuta 1482) oli italialainen matemaatikko ja tähtitieteilijä. Hän syntyi Firenzessä lääkäri Domenico Toscanellin poikana. Hän sai matemaatikon koulutuksen Padovan yliopistossa. Vuonna 1424 hän jätti yliopiston valmistuttuaan lääketieteen tohtoriksi.

Toscanelli on tullut tunnetuksi komeettahavainnoistaan ja niiden ratalaskuista. Hän teki havaintoja muun muassa Halleyn komeetasta vuonna 1456.

Tarinan mukaan Toscanelli lähetti Portugalin kuninkaan pyynnöstä lissabonilaiselle papille kirjeen, jossa hän hahmotteli mahdollisuuden purjehtia Maustesaarille läntistä reittiä pitkin. Kopio tästä kirjeestä toimitettiin Kristoffer Kolumbukselle, joka kuljetti kirjettä mukanaan ensimmäisellä matkallaan uuteen maailmaan. Alkuperäinen kirje tai sen liitteenä ollut kartta eivät ole säilyneet, mutta tallella on Kolumbuksen ja Toscanellin myöhempää kirjeenvaihtoa.

## Lähteet
Nikolai Nekrasov (poliitikko)

**Nikolai Vissarionovitš Nekrasov** (, 1. helmikuuta 1879 Pietari, Venäjän keisarikunta – 7. toukokuuta 1940 Kazan, Neuvostoliitto) oli venäläinen liberaalipoliitikko. Hän toimi Suomen kenraalikuvernöörinä 17. syyskuuta 1917 – 7. marraskuuta 1917. Hän oli Suomen viimeinen kenraalikuvernööri.

Nekrasov kävi kimnaasin Pietarissa ja sen jälkeen opiskeli insinööriksi teknillisessä instituutissa. Valmistuttuaan vuonna 1902 hän toimi Tomskin teknologian instituutin rakennusinsinööriosaston lehtorina ja vuodesta 1905 statiikan ja sillanrakennustekniikan professorina. 

Politiikan alalla Nekrasov valittiin duuman jäseneksi 1907–1912 ja 1915–1917, josta ajasta hän vuosina 1915–1917 toimi varapuhemiehenä. Maaliskuun vallankumouksen jälkeen hän toimi ruhtinas Georgi Lvovin hallituksessa kulkulaitosministerinä 15. maaliskuuta – 21. heinäkuuta 1917 sekä sen jälkeen Aleksandr Kerenskin hallituksessa valtiovarainministerinä ja varapääministerinä 21. heinäkuuta – 17. syyskuuta 1917, minkä jälkeen hänet nimitettiin Suomen kenraalikuvernööriksi.

Nekrasov lähti 7. marraskuuta 1917 virkamatkalle Pietariin, ja samoihin aikoihin bolševikit aloittivat lokakuun vallankumouksen. 30. päivänä marraskuuta 1917 Nekrasov ilmoitti estyneensä hoitamasta virkaansa. 

Nekrasov selvisi Venäjän sisällissodista, mutta vangittiin ja vapautettiin useasti 1920–30-luvuilla. Lopulta hänet teloitettiin 1940.  

## Kirjallisuutta
* Holmberg, Håkon: (Keisarillisen) Suomen senaatin talousosaston puheenjohtajat, jäsenet ja virkamiehet 1909–1918 – elämäkerrallinen luettelo, Helsinki, 1964.
Mihail Stahovitš

**Mihail Aleksandrovitš Stahovitš** (, 1861 Orjolin kuvernementti – 1923 Aix-en-Provence, Ranska) oli venäläinen poliitikko, valtakunnanneuvoston jäsen ja runoilija. Hän toimi Venäjän väliaikaisen hallituksen nimittämänä Suomen kenraalikuvernöörinä 31. maaliskuuta – 17. syyskuuta 1917. Hän oli jo aikaisemmin puolustanut Suomen oikeuksia duumassa.

Stahovitš opiskeli aikanaan lakia, mutta keskittyi sitten Orjolin kuvernementissa olleiden tilustensa hoitoon ollen alueen aatelismarsalkka 1892–1895. Venäjän duuman jäsen hän oli 1905–1906 ja 1907, sen jälkeen valtakunnanneuvoston jäsenenä 1907–1912 ja 1915–1917. 

Suomen kenraalikuvernöörinä Stahovitš ei sekaantunut Suomen sisäisten asioiden hoitoon, vaan keskittyi oleellisimpiin valtiojohtamisen asioihin. Hänen tiedetään osallistuneen senaatin istuntoihin vain kerran. Venäjän väliaikaisen hallituksen heinäkuun lopussa antaman eduskunnan hajotusmääräyksen johdosta pidetyssä senaatin kokouksessa äänestettiin hajotusmääräyksen julkaisemisesta. Senaattorien antamien äänten mentyä tasan Stahovitšin ääni ratkaisi, ja eduskunnan hajotusmääräys julkaistiin. Stahovitš piti Tokoin senaatin Venäjän väliaikaisen hallituksen kontrollissa joitakin kuukausia, mutta epäonnistui yrityksessään saada porvarit ja sosiaalidemokraatit hallitusyhteistyöhön kesällä tapahtuneen välirikon jälkeen. Hän päätti jättää tehtävänsä syyskuun alussa. 

Suomen kenraalikuvernöörikauden jälkeen hänet nimitettiin lähettilääksi Madridiin, mutta hän ei ennättänyt ennen vallankumousta määräpaikkaansa.

## Lähteet

## Kirjallisuutta
*Håkon Holmberg: (Keisarillisen) Suomen senaatin talousosaston puheenjohtajat, jäsenet ja virkamiehet 1909–1918 – elämäkerrallinen luettelo, Helsinki, 1964.
Camino

**Camino** oli Mozillaan pohjautuva avoimen lähdekoodin verkkoselain. Camino on julkaistu Applen OS X:lle ja käyttää Cocoa-rajapintaa.

Keskeinen idea Caminon kehittämiselle oli luoda ulkonäöltään ja käyttöliittymältään Mac OS X:ään sopiva, ominaisuuksiltaan parhaiden selainten veroinen ohjelma. Caminon ensimmäinen versio, Chimera 0.1 julkaistiin helmikuussa 2002. Gecko-sivunkäsittelyohjelmaan perustuva selain sai suosiota nopeutensa ansiosta, vaikkakin oli ominaisuuksiltaan vielä puutteellinen. Selaimen nimi vaihdettiin Chimerasta Caminoon, sillä Chimera-niminen selain oli jo olemassa.

Kehitys on lopetettu vuonna 2013.

## Vaatimukset
Version 2.0.7 vaatimukset:
* Mac OS X 10.4 tai uudempi
* 50 MB levytilaa

## Lähteet

## Aiheesta muualla
*Caminon virallinen sivusto
Sisällönhallintajärjestelmä

**Sisällönhallintajärjestelmä** (engl. "content management system" tai "**CMS**") on  yleisnimitys tietojärjestelmälle, joka palvelee koko organisaation sisällönhallintaa sen sijaan, että olisi keskittynyt pelkästään johonkin yksittäiseen osa-alueeseen, kuten verkkopalveluiden  hallintaan. Sisällönhallintajärjestelmälle ei täten ole olemassa mitään kovin selkeää määritelmää vaan toimialasta riippuen sillä saatetaan viitata eri tavoin painottuneeseen tietojärjestelmään. 

## Erilaisia sisällönhallintajärjestelmiä

Erilaisia järjestelmätyyppejä on lukuisia:

* Dokumenttienhallintajärjestelmä
* WWW-sisällönhallintajärjestelmä
* Julkaisujärjestelmä (yleisnimitys julkaisupainotteiselle sisällönhallintajärjestelmälle, mutta myös usein synonyymi www-sisällönhallintajärjestelmälle tai www-julkaisujärjestelmälle
* Verkkokauppajärjestelmä
* Aineistonhallintajärjestelmä (kuva-aineistot, videomateriaali, multimedia, jne.)
* Wiki-järjestelmät (Esimerkiksi Wikipedia käyttää MediaWikiä.)

Monet nykyisin sisällönhallintajärjestelmä-nimikkeellä markkinoitavat järjestelmät ovat aikaisemmin olleet dokumenttienhallintajärjestelmiä.

## Sisällönhallintajärjestelmän keskeiset osat

Sisällönhallintajärjestelmien kokoonpanot vaihtelevat, mutta usein järjestelmän toiminnot jaetaan ainakin karkeasti kolmeen osa-alueeseen:
* Koostamisjärjestelmä
* Tietovarasto tai sisältökokoelma (engl. repository)
* Julkaisujärjestelmä

## Katso myös

* Informaatioarkkitehtuuri

## Lähteet

## Aiheesta muualla

* Eri sisällönhallintajärjestelmien vertailua (englanniksi)
* Web-sisällönhallintajärjestelmä - ominaisuudet ja käyttöönotto. Tietojärjestelmätieteen pro gradu –tutkielma. Tolvanen, Perttu Tapio. Jyväskylä: Jyväskylän yliopisto, 2007. 145 sivua.
* What's the Best Content Management System? It Depends... (Steve Manning, 2004)
* Julkaisujärjestelmät Suomessa, markkinakatsaus 2008 (Perttu Tolvasen kirjoittama artikkeli Vierityspalkki-blogissa 31.3.2008)